మూడు వారాల కనిష్టానికి..
-  215 పాయింట్లు పతనమైన సెన్సెక్స్‌
ముంబయి: మార్చితో ముగిసిన నాలుగో త్రైమాసికంలో కార్పొరేట్‌ కంపెనీల ఆర్ధిక ఫలితాలు బలహీనంగా ఉండొచ్చనే ఊహాగానాల నేపథ్యంలో భారత స్ఠాక్‌ మార్కెట్లు గురువారం మూడు వారాల కనిష్ట స్థాయికి దిగజారాయి. బీఎస్‌ఈ సెన్సెక్స్‌ 215.21 పాయింట్లు క్షీణించి 24,685 వద్ద ముగిసింది. నేషనల్‌ స్టాక్‌ ఎక్సేంజీ నిఫ్టీ 67.9 పాయింట్లు పతనమై 7,546.45కు పడిపోయింది. రిజర్వు బ్యాంకు ద్రవ్య పరపతి విధాన సమీక్ష మార్కెట్లను కొంత నిరాశకు గురి చేయడం.. మదుపర్లు కూడా లాభాల స్వీకరణకు మొగ్గు చూపడంలో మార్కెట్లు ప్రతికూలతను ఎదుర్కొన్నాయని బ్రోకర్లు పేర్కొన్నారు. రంగాల వారిగా బీఎస్‌ఈలో కన్జూమర్‌ డ్యూరెబుల్స్‌ అత్యధికంగా 2.03 శాతం క్షీణించింది. ఇదేక్రమంలో కాపిటల్‌ గూడ్స్‌ 1.18 శాతం, ఐటీ 1.08 శాతం, ఎఫ్‌ఎంసీజీ 1.17 శాతం చొప్పున తగ్గాయి. మరోవైపు వైద్య రంగం సూచీ 0.57 శాతం. పీఎస్‌యూ 0.27 శాతం, ఆయిల్‌ అండ్‌ గ్యాస్‌ 0.13 శాతం చొప్పున రాణించాయి. సెన్సెక్స్‌-30లో భెల్‌ 4.65 శాతం, కోల్‌ ఇండియా 1.94 శాతం, లూపిన్‌ 1.41 శాతం, డాక్టర్‌ రెడ్డీస్‌ 1.05 శాతం, ఒఎన్‌జీసీ 0.83 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు అదాని పోర్ట్స్‌ 3.36 శాతం, మారుతీ సుజుకీ 2.81 శాతం, హెచ్‌డీఎఫ్‌సీ 2.58 శాతం, ఎల్‌అండ్‌టీ 2.24 శాతం, ఐటీసీ 1.99 శాతం చొప్పున అధిక నష్టాలు చవి చూసిన వాటిలో టాప్‌లో ఉన్నాయి. మిడ్‌క్యాప్‌, స్మాల్‌క్యాప్‌ సూచీలు స్వల్ప నష్టాలను నమోదు చేసుకున్నాయి. బీఎస్‌ఈ లో మొత్తంగా మదుపర్ల మద్దతు కరువై 1,337 స్టాక్స్‌ ప్రతికూలతను ఎదుర్కోగా, 1148 స్టాక్స్‌ లాభాల్లో నమోదయ్యాయి. అంతర్జాతీయంగా వైద్య, గనుల సూచీల మద్దతుతో యూరోపియన్‌ మార్కెట్లు స్వల్పంగా పెరిగాయి. ఆసియన్‌ స్టాక్స్‌ మిశ్రమ ఫలితాలను నమోదు చేసుకున్నాయి.
మీ స్నేహితులకు రికమెండ్ చెయ్యండి